Nu behøver buspassagerer i Nordjylland ikke længere løbe til bussen for måske at opdage, at den alligevel er forsinket. NT LIVE er en ny mobiltjeneste, så passagererne kan se, hvornår busserne kører i forhold til køreplanen i hele Region Nordjylland. Tjenesten er gratis og koster kun almindelig mobiltakst. Ved hjælp af satellit kan NT LIVE følge med i hvor bussen er, og beregner hvornår den kan være fremme ved stoppestedet. Det er der i princippet ikke noget nyt i. Det nye er, at man kan få disse informationer direkte på sin egen mobiltelefon, uanset hvor man befinder sig. - Vi tror det er en service, som pendlere og vores øvrige faste brugere vil være meget tilfredse med, siger Thomas Kastrup Larsen, medlem af NT's bestyrelse og rådmand for Sundhed og Bæredygtig Udvikling i Aalborg Kommune.
Passagererne får mulighed for at følge med i, præcis hvornår bussen kører - uanset hvor de befinder sig.